หุ้นยุโรปปิดร่วงทั้งกระดาน! วิตกไวรัส “โควิด-19” กลายพันธุ์
หุ้นยุโรปปิดร่วงทั้งกระดาน! วิตกไวรัส "โควิด-19" กลายพันธุ์
หุ้นยุโรปปิดร่วงทั้งกระดาน! วิตกไวรัส "โควิด-19" กลายพันธุ์
22 ธ.ค. 2563

ผู้สื่อข่าวรายงานว่า ตลาดหุ้นยุโรปปิดปรับตัวลงเมื่อคืนนี้ (21 ธ.ค.) โดยถูกกดดันจากความวิตกเกี่ยวกับการแพร่ระบาดอย่างรวดเร็วของไวรัสโควิด-19 ที่มีการกลายพันธุ์ ส่งผลให้มีการควบคุมอย่างเข้มงวดมากขึ้นในอังกฤษ และหลายประเทศสั่งห้ามผู้เดินทางจากอังกฤษเข้าประเทศ
โดย ดัชนี Stoxx Europe 600 ร่วงลง 2.33% ปิดที่ 389.69 จุด
ดัชนี DAX ตลาดหุ้นเยอรมนีปิดที่ 13,246.30 จุด ร่วงลง 384.21 จุด หรือ -2.82%, ดัชนี CAC-40 ตลาดหุ้นฝรั่งเศสปิดที่ 5,393.34 จุด ร่วงลง 134.50 จุด หรือ -2.43% และดัชนี FTSE 100 ตลาดหุ้นลอนดอนปิดที่ 6,416.32 จุด ร่วงลง 112.86 จุด หรือ -1.73%
ทั้งนี้ ตลาดหุ้นยุโรปร่วงลงต่ำสุดในรอบเกือบ 2 เดือนนับตั้งแต่กลางเดือนพ.ย. หลังอังกฤษกำหนดมาตรการล็อกดาวน์และยกเลิกแผนการที่จะผ่อนคลายข้อจำกัดต่างๆ ในช่วงคริสต์มาส เนื่องจากไวรัสโควิดสายพันธุ์ใหม่แพร่ระบาดได้เร็วกว่าเดิมถึง 70%
สำหรับหลายประเทศสั่งปิดพรมแดนไม่รับผู้เดินทางจากอังกฤษเข้าประเทศ ขณะที่ฝรั่งเศสสั่งห้ามการขนส่งสินค้าด้วย
นอกจากนี้ ความไม่แน่นอนเกี่ยวกับการเจรจาข้อตกลงการค้าระหว่างอังกฤษและสหภาพยุโรป (EU) ถ่วงตลาดลงด้วย โดยเหลือเวลาอีกไม่ถึง 2 สัปดาห์ที่อังกฤษจะต้องถอนตัวออกจาก EU (Brexit)
หุ้นกลุ่มการเดินทางและสันทนาการร่วงลงมากที่สุดในรอบ 3 เดือน โดยหุ้น IAG เจ้าของสายการบินบริติช แอร์เวย์ของอังกฤษ, หุ้น TUI ซึ่งเป็นบริษัทบริการด้านรถไฟและการเดินทาง รวมถึงหุ้นคาร์นิวาล คอร์ป ร่วงลงตามกัน
หุ้นกลุ่มพลังงานร่วงลงตามทิศทางราคาน้ำมันที่ลดลง โดยหุ้นบีพี, หุ้นเชลล์ และหุ้นโททาล ร่วงลงเกือบ 5%
หุ้นกลุ่มธนาคารร่วงลงด้วยสู่ระดับต่ำสุดนับตั้งแต่เดือนก.ย. เนื่องจากนักลงทุนเลี่ยงความเสี่ยงด้วยการขายหุ้นเพื่อเข้าถือพันธบัตรที่ปลอดภัยกว่า
 
 